Ο **Στέλιος Παπουτσόπουλος** ήταν Έλληνας διεθνής ποδοσφαιριστής, ο οποίος αγωνιζόταν ως επιθετικός στην ομάδα του Άρη Θεσσαλονίκης από το 1948 μέχρι τα πρώτα χρόνια της Α' Εθνικής κατηγορίας.

Βιογραφία
---------

Ο Παπουτσόπουλος αγωνιζόταν στο αριστερό άκρο της επίθεσης και έκανε την πρώτη του εμφάνιση με την βασική ενδεκάδα των "κίτρινων" στις 24 Ιουλίου 1949, όταν ο Άρης αντιμετώπιζε τον Παναθηναϊκό για την τελική φάση του πρωταθλήματος Ελλάδας και διαμαρτυρόμενος για την διαιτησία στον προηγούμενο αγώνα μεταξύ των δύο ομάδων, παρατάχθηκε στον αγωνιστικό χώρο, κυρίως, με αναπληρωματικούς παίκτες.

Την επόμενη χρονιά, αγωνίστηκε σε τέσσερις αγώνες για το τοπικό πρωτάθλημα, ενώ έπαιξε στον ημιτελικό του κυπέλλου Ελλάδας, όπου πέτυχε το νικητήριο τέρμα στο 2-1 εναντίον του Εθνικού, στις 30 Απριλίου 1950. Επίσης, συμμετείχε στον τελικό της διοργάνωσης, όπου οι "κίτρινοι" ηττήθηκαν από την ΑΕΚ με 4-0.

Από την σεζόν 1950-51 και έπειτα, έγινε βασικό στέλεχος της ενδεκάδας του Άρη, σκοράροντας το πρώτο γκολ της ιστορίας των "κίτρινων" στο γήπεδο Χαριλάου, στον φιλικό αγώνα εναντίον του Ολυμπιακού για τα εγκαίνια του γηπέδου, στις 4 Νοεμβρίου 1951.

Κατέκτησε το πρωτάθλημα Θεσσαλονίκης του 1952-53 και συμμετείχε σε όλους τους αγώνες της τελικής φάσης του πανελλήνιου πρωταθλήματος, με τους "κίτρινους" να καταλαμβάνουν την τρίτη θέση. Ο ίδιος πέτυχε τρία γκολ για το τοπικό πρωτάθλημα και ένα ακόμη στη νίκη με 5-1 κατά του Ηρακλή στις 8 Φεβρουαρίου 1953 για την φάση των '16 του κυπέλλου Ελλάδας.

Στις 26 Απριλίου 1953, πραγματοποίησε την μοναδική του εμφάνιση με την ελληνική εθνική ομάδα, η οποία αναδείχθηκε ισόπαλη με 0-0 με την Β' Ιταλίας για το Κύπελλο Φιλίας Ανατολικής Μεσογείου.

Τις δύο επόμενες χρονιές, οι "κίτρινοι" παρέμειναν μακρυά από επιτυχίες, φθάνοντας και τις δύο σεζόν μέχρι την προημιτελική φάση του κυπέλλου. Το 1955-56, ο Παπουτσόπουλος έδωσε την πρόκριση στην ομάδα του στην παράταση στην φάση των '16, όταν σκόραρε το νικητήριο γκολ κατά του Απόλλωνα Καλαμαριάς. Ακολούθησε ο αποκλεισμός του Ηρακλή, πριν ηττηθεί ο Άρης από τον Ολυμπιακό στον ημιτελικό.

Την ίδια χρονιά, ο Άρης κατέλαβε την έκτη θέση στο πανελλήνιο πρωτάθλημα, έχοντας κατακτήσει το πρωτάθλημα βορείου ομίλου.

Την σεζόν 1956-57, ο Άρης κατέλαβε την έβδομη θέση στο πρωτάθλημα Ελλάδας, με τον Παπουτσόπουλο να πετυχαίνει τρία τέρματα, ενώ κατατάχθηκε δεύτερος στο πρωτάθλημα Θεσσαλονίκης, όπου ο επιθετικός των "κίτρινων" σκόραρε άλλη μία φορά, στον αγώνα κατά του Απόλλωνα Καλαμαριάς στις 25 Νοεμβρίου 1956. Για το κύπελλο Ελλάδας, ο Άρης αποκλείστηκε στην φάση των '16 από την ΑΕΚ.

Από το 1957-58 και έπειτα, ο Παπουτσόπουλος ανέλαβε το περιβραχιόνιο του αρχηγού της ομάδας, παίζοντας σε δέκα αγώνες για το τοπικό πρωτάθλημα, όπου πέτυχε ένα γκολ κατά του ΠΑΟΚ, για τον αγώνα κατάταξης της τρίτης θέσης.

Την τελευταία χρονιά πριν την διοργάνωση του πρωταθλήματος Α' Εθνικής, ο Άρης κατέκτησε το πρωτάθλημα Θεσσαλονίκης και κατέλαβε την έκτη θέση στην τελική φάση του πανελλήνιου πρωταθλήματος. Ο Παπουτσόπουλος αγωνίστηκε και στους 28 αγώνες που έδωσε η ομάδα του για τις διοργανώσεις αυτές, σκοράροντας τρεις φορές, με πιο σημαντικά τα δύο γκολ του κατά του ΠΑΟΚ στις 26 Δεκεμβρίου 1958, που έδωσαν τη νίκη με 2-1 και το πρωτάθλημα Θεσσαλονίκης στον Άρη.

Στην πρώτη χρονιά της Α' Εθνικής κατηγορίας, πέτυχε τέσσερα τέρματα, σκοράροντας τα δύο εξ αυτών στις 13 Μαρτίου 1960, όταν ο Άρης κέρδισε εκτός έδρας τον Πανιώνιο με 0-3. Οι "κίτρινοι" κατέλαβαν την όγδοη θέση του πρώτου πρωταθλήματος, ενώ την επόμενη χρονιά κατετάγησαν δωδέκατοι, με τον Παπουτσόπουλο να σκοράρει δύο φορές, η μία στη νίκη με 3-1 εναντίον της ΑΕΚ.

Το 1961-62, ήταν η τελευταία σεζόν στην οποία αγωνίστηκε ο επιθετικός του Άρη, παίζοντας μόνο στις πρώτες αγωνιστικές της χρονιάς, πριν κρεμάσει τα παπούτσια του.

Πέθανε στις 26 Νοεμβρίου 2010, σε ηλικία 77 ετών.

Στατιστικά
----------

| Διοργάνωση | Αγώνες | Γκολ |
| --- | --- | --- |
| Πρωτάθλημα Θεσσαλονίκης | 82 | 21 |
| Πρωτάθλημα Ελλάδας / Α' Εθνική | 88 | 13 |
| Κύπελλο Ελλάδας | 30 | 9 |
| Αγώνες κατάταξης | 2 | 1 |

Παραπομπές
----------

1. ↑  Ο Παναθηναϊκός πρωταθλητής Ελλάδος εις το ποδόσφαιρον, εφημ. «ΕΜΠΡΟΣ» 26.07.1949, σελ. 2
2. ↑  1950: Ένας ακόμη χαμένος τελικός κυπέλλου | aris.re[*νεκρός σύνδεσμος*]
3. ↑  Εγκαίνια του γηπέδου Χαριλάου
4. ↑  «Εφημερίδα Ελευθερία, 10/2/1953, σελ. 4, efimeris.nlg.gr». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 1 Ιουνίου 2015.
5. ↑  Αγώνες Εθνικής Ελλάδας 1951-55
6. ↑  Mediterranean Cup and Mediterranean Games - Overview
7. ↑  Greece - Cup Data (from Quarterfinals on)
8. ↑  «1956, Επικράτηση επί του ΠΑΟΚ για τα προκριματικά του πρωταθλήματος». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 1 Ιουνίου 2015.
9. ↑  Η φώτο της ημέρας: 1957, ο Άρης, μια μεγάλη οικογένεια![*νεκρός σύνδεσμος*]
10. ↑  «1959: Μεγάλο διπλό στον Πειραιά | aris.re». Αρχειοθετήθηκε από το πρωτότυπο στις 2 Ιουνίου 2016. Ανακτήθηκε στις 1 Ιουνίου 2015.
11. ↑  Το πρώτο ντέρμπι Αρη - ΠΑΟΚ με «αριθμούς»[*νεκρός σύνδεσμος*]
12. ↑  Greek Championship 1960-61
13. ↑  «"Έφυγε" ο Στέλιος Παπουτσόπουλος - Αρης». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 1 Ιουνίου 2015.

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6
* Παπουτσόπουλος Στέλιος | aris.re

Εξωτερικοί σύνδεσμοι
--------------------

* Συνέντευξη του Στέλιου Παπουτσόπουλου, 07-02-1976 (Αρχείο ντοκιμαντέρ της ΕΡΤ)